Татар мәктәбендә укучы балаларга

татар теленнән мәктәп олимпиадасы өчен **биремнәр**

10 нчы сыйныф

**Үткәрү вакыты – 120 минут**

**Максималь балл – 50**

**I. Тестлардан дөрес җавапны билгеләгез.**

1. Җөмләдәге ирен гармониясенә буйсынган сүзләр дөрес күрсәтелгән рәтне билгеләгез. **(2 балл)**

*Җил әйтерсең ай буе бикләнеп яткан да бүген генә иреккә чыккан: йорт тирәсендәге агач башларын селкетә, пальто чабуларын җилфердәтә, колак тирәләрен чеметеп уза, борын очларын кытыклый.* (Рәфкать Кәрами)

а) *борын*;

ә) *йорт, колак, борын*;

б) *йорт, колак, борын, очларын*;

в) *йорт, пальто, колак, борын, очларын*.

2. Сүз басымы соңгы иҗеккә төшкән сүз күрсәтелгән рәтне билгеләгез. **(2 балл)**

а) *кемдер*;

ә) *барганда*;

б) *килерсең*;

в) *кып-кызыл*.

3. Бирелгән омонимнарга дөрес билгеләмә күрсәтелгән рәтне билгеләгез. **(2 балл)**

*Карт аю – картаю, ил гизәр – Илгизәр, бу ялган – буялган, ак шар – акшар*

а) саф омонимнар;

ә) омографлар;

б) омоформалар;

в) омофоннар.

4. Тамыр, ясагыч һәм бәйләгеч кушымчадан торган сүз күрсәтелгән рәтне билгеләгез. **(2 балл)**

а) *балакайлар*;

ә) *кошчыкны*;

б) *сыйныфташны*;

в) *рәсемсез*.

5. Чикләүне белдерә торган кисәкчәләр дөрес күрсәтелгән рәтне билгеләгез.**(2 балл)**

а) *бит, ич, ләбаса*;

ә) *түгел, һич*;

б) *гына, генә, кына, кенә*;

в) *әллә,дөм.*

6. Шигъри юллардагы калын хәрефләр белән бирелгән сүзнең кайсы сүз төркеменә караганлыгы дөрес күрсәтелгән рәтне билгеләгез. **(2 балл)**

*Туган илдән* ***киткән*** *сандугачлар*

*Чит җирләрдә сайрый алмыйлар.* (Илдар Юзеев)

а) сыйфат;

ә) хәзерге заман хикәя фигыль;

б) үткән заман хикәя фигыль;

в) үткән заман сыйфат фигыль.

7. Җөмләдә калын хәрефләр белән бирелгән сүзнең кайсы җөмлә кисәге икәнлеге дөрес күрсәтелгән рәтне билгеләгез. **(2 балл)**

*Заманың нинди,* ***бүрекнең*** *шундыен ки.* (Мәкаль)

а) аергыч;

ә) ия;

б) хәбәр;

в) тәмамлык.

8. Бирелгән җөмләнең иярчен компонентының мәгънә ягыннан төре дөрес күрсәтелгән рәтне билгеләгез. **(2 балл)**

*Алар бер-берсенә шулкадәр охшаганнар: Гәүһәр әле дә булса аларны бутый.* (Габдрахман Әпсәләмов)

а) иярчен вакыт җөмлә;

ә) иярчен күләм җөмлә;

б) иярчен рәвеш җөмлә;

в) иярчен аергыч җөмлә.

**II. Теоретик бирем.**

Тәмамлык турында белгәннәрегезне языгыз, фикерегезне мисаллар ярдәмендә дәлилләгез. **(8 балл)**

**III. Гамәли-иҗади бирем.**

*Сугыш тавышлары тынды ләкин*

*Күңелләрдә шомы яши һаман*

*Сугыш агачларын аударсак та*

*Кайлардадыр әле тамыры калган*

(Фәнис Яруллин)

1. Тиешле тыныш билгеләрен куеп, җөмләне күчереп языгыз. **(4 балл)**

2. ***Шомы*** сүзенә фонетик анализ ясагыз. **(3 балл)**

3. ***Аударсак***, ***кайлардадыр*** сүзләренә морфологик анализ ясагыз. **(6 балл)**

4. Җөмләнең баш кисәкләрен һәм компонент чикләрен билгеләгез, схемасын сызыгыз, җөмләгә билгеләмә бирегез. **(5 балл)**

5. Әлеге тема белән бәйле фикерләрегезне 12-15 җөмләдән торган бәйләнешле текст итеп языгыз. **(8 балл)**