Татар мәктәбендә укучы балаларга

татар теленнән мәктәп олимпиадасы өчен **биремнәр**

8 нче сыйныф

**Үткәрү вакыты – 90 минут**

**Максималь балл – 42**

**I. Тестлардан дөрес җавапны билгеләгез.**

1. Сүзләре алфавит тәртибендә язылган мәкальне билгеләгез.**(2 балл)**

а) *Акыл башта түгел, эштә*.

ә) *Аз сөйлә дә күп эшлә.*

б) *Башлаган эшне ташлама.*

в) *Башлый белсәң бетерә бел*.

2. Җөмләдәге ТСТ калыбына туры килә торган иҗекләр саны дөрес күрсәтелгән рәтне билгеләгез.**(2 балл)**

*Ипи йомшагын кечкенә кисәкләргә вакладым да, тәрәзә төбендәге калайга куеп, өйгә кердем.* (Ринат Мөхәммәдиев)

а) 10;

ә) 11;

б) 12;

в) 13.

3. Тарихи сүз кулланылган мәкальне билгеләгез.**(2 балл)**

а) *Ханнан бала олы,*

*Баладан ана олы.*

ә) *Мең нәнкә дә бер әнкәне алыштыра алмас.*

б) *Баланың телен анасы белер.*

в) *Анаң өчен уч төбендә тәбә куырсаң да, бурычыңны кайтара алмассың.*

4. Кушымча ялганып ясалган сүзләрдән генә торган рәтне билгеләгез. (**2 балл)**

а) *кишер, чия, карлыган, җиләк*;

ә) *мәктәп, кояш, карлыгач, сарык*;

б) *китап, түшәм, кызык, идән*;

в) *аша, бушлай, сынык, тарак*.

5. Калын хәрефләр белән бирелгән сүзләрнең кайсы сүз төркеменә караганлыгы дөрес күрсәтелгән рәтне билгеләгез.**(2 балл)**

***Көмеш*** *беләзек,* ***тимер*** *ишек,* ***күн*** *куртка*

а) исем;

ә) сыйфат;

б) рәвеш;

в) сыйфат фигыль.

6. Җөмләдәге калын хәрефләр белән бирелгән сүзләрнең кайсы сүз төркеменә караганлыгы дөрес күрсәтелгән рәтне билгеләгез. **(2 балл)**

***Калган*** *эшкә кар* ***ява****.* (Мәкаль)

а) икесе дә хикәя фигыль;

ә) икесе дә сыйфат фигыль;

б) беренчесе сыйфат фигыль, икенчесе хикәя фигыль;

в) беренчесе хикәя фигыль, икенчесе боерык фигыль.

7. Җөмләдәге калын хәрефләр белән бирелгән сүзнең нинди җөмлә кисәге икәнлеге дөрес күрсәтелгән рәтне билгеләгез. **(2 балл)**

*Без,* ***бөтен тирә-күрше малайлары****, бергә җыелып, йомшак чирәмдә ауныйбыз.* (Габделхәй Сабитов)

а) ия;

ә) аергыч;

б) тәмамлык;

в) аныклагыч.

8. Җөмләнең төре дөрес күрсәтелгән рәтне билгеләгез. **(2 балл)**

*Үзеңнән бер көн иртә туганнан да акыл сора.* (Мәкаль)

а) ике составлы җөмлә;

ә) бер составлы фигыль җөмлә;

б) ким җөмлә;

в) кушма җөмлә.

**II. Теоретик бирем.**

Җөмләнең баш кисәкләре турында белгәннәрегезне языгыз, фикерегезне мисаллар ярдәмендә дәлилләгез. **(6 балл)**

**III. Гамәли-иҗади бирем.**

*Төрле кешеләр була:*

*Бүре кешеләр була,*

*Көлке кешеләр була,*

*Елан кешеләр була...*

(Роберт Миңнуллин)

1. ***Көлке*** сүзенә фонетик анализ ясагыз. **(3 балл)**

2. ***Көлке*** сүзенең тамырдаш сүзләрен языгыз. **(3 балл)**

3. ***Кешеләр, була*** сүзләренә морфологик анализ ясагыз. **(6 балл)**

4. Аергычларны күчереп языгыз. **(2 балл)**

5. Шигъри юллар белән бәйле фикерләрегезне 8-10 җөмләдән торган бәйләнешле текст итеп языгыз. **(6 балл)**